ଦେଶରେ ଲକଡାଉନ କୋହଳ ହେବା ପରେ ପ୍ରବାସୀ ଶ୍ରମିକମାନେ ସେମାନଙ୍କ ଗନ୍ତବ୍ୟସ୍ଥଳକୁ କାମଧନ୍ଦା ପାଇଁ ଯିବା ଆବଶ୍ୟକ ହୋଇ ପଡ଼ିଥିବାରୁ କେନ୍ଦ୍ର ସରକାର ରାଜ୍ୟଗୁଡ଼ିକୁ କେତେକ ପରାମର୍ଶବଳୀ ପାଳନ କରିବା ଉଦ୍ଦେଶ୍ୟରେ ନିର୍ଦ୍ଦେଶାବଳୀ ଜାରି କରିଛନ୍ତି। ପ୍ରବାସୀ ଶ୍ରମିକମାନେ ଯେଭଳି ସୁରୁଖୁରୁରେ ଯାତାୟାତ କରିପାରିବେ ଏବଂ ତତ ସହିତ କରୋନା ଜନିତ କଟକଣା ପାଳନ କରାଯାଇ ପାରିବ ସେ ନେଇ ନିର୍ଦ୍ଦେଶାବଳୀରେ ଉଲ୍ଲେଖ ରହିଛି। ରାଜ୍ୟ ସରକାରଗୁଡିକ ରାଜ୍ୟ ସ୍ତରୀୟ ନୋଡାଲ୍ ଅଧିକାରୀ ଏବଂ ଜିଲ୍ଲା, ବ୍ଲକ ଓ ତହସିଲ ସ୍ଥରୀୟ ନୋଡାଲ୍ ଅଧିକାରୀ ନିଯୁକ୍ତ କରିବେ ଯେଉଁମାନେ ନିୟମିତ ବ୍ୟବଧାନରେ ଅନ୍ୟ ରାଜ୍ୟ ନୋଡାଲ୍ ଅଧିକାରୀମାନଙ୍କ ସହ ପରିସ୍ଥିତିର ସମୀକ୍ଷା କରିବେ।
ଏଥିରେ କୁହାଯାଇଛି ଯେ ଯେଉଁ ରାଜ୍ୟରୁ ଅନ୍ୟ ରାଜ୍ୟକୁ ପ୍ରବାସୀ ଶ୍ରମିକ ଯାଉଥିବେ ସେମାନଙ୍କୁ ଉଭୟ ରାଜ୍ୟ ପକ୍ଷରୁ ନିଃଶୁଳ୍କ ସ୍ୱାସ୍ଥ୍ୟ ପରୀକ୍ଷା ଏବଂ ଆବଶ୍ୟକ ଚିକିତ୍ସା ଯୋଗାଇ ଦିଆଯିବ। ଶ୍ରମିକମାନଙ୍କ ଯାତ୍ରା ପୂର୍ବରୁ ଫେସ୍ ମାସ୍କ, ସାନିଟାଇଜର ଏବଂ ସାବୁନ୍ ଯୋଗାଇବା ସହ ମୂଳ ରାଜ୍ୟ ପ୍ରବାସୀ ଶ୍ରମିକମାନଙ୍କର ଏକ ସଠିକ ଡାଟାବେସ୍ ପ୍ରସ୍ତୁତ କରିବେ ଏବଂ ତାହାକୁ ଅନ୍ୟ ରାଜ୍ୟକୁ ଅବଗତ କରାଇବେ।
